CELEX: 22011D0145
Language: el
Date: 2011-02-17 00:00:00
Title: 2011/145/ΕΕ: Απόφαση αριθ. 1/2011 Της Επιτροπής των Πρέσβεων ΑΚΕ-ΕΕ, της 17ης Φεβρουαρίου 2011 , σχετικά με το καθεστώς της Ισημερινής Γουινέας με βάση την αναθεωρημένη συμφωνία εταιρικής σχέσης ΑΚΕ-ΕΕ

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 60/21
            
         ΑΠΌΦΑΣΗ αριθ. 1/2011 ΤΗΣ ΕΠΙΤΡΟΠΉΣ ΤΩΝ ΠΡΈΣΒΕΩΝ ΑΚΕ-ΕΕ
   της 17ης Φεβρουαρίου 2011
   σχετικά με το καθεστώς της Ισημερινής Γουινέας με βάση την αναθεωρημένη συμφωνία εταιρικής σχέσης ΑΚΕ-ΕΕ
   (2011/145/ΕΕ)
   Η ΕΠΙΤΡΟΠΗ ΠΡΕΣΒΕΩΝ ΑΚΕ-ΕΕ,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στο Κοτονού στις 23 Ιουνίου 2000 (1), όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (2) («συμφωνία εταιρικής σχέσης ΑΚΕ-ΕΕ») και για δεύτερη φορά στην Ουαγκαντούγκου στις 22 Ιουνίου 2010 (3) («τροποποιημένη συμφωνία εταιρικής σχέσης ΑΚΕ-ΕΕ»), και ιδίως το άρθρο 15 παράγραφοι 3 και 4,
   Έχοντας υπόψη την απόφαση αριθ. 1/2005 του Συμβουλίου των Υπουργών ΑΚΕ-ΕΚ, της 8ης Μαρτίου 2005, σχετικά με την έγκριση του εσωτερικού κανονισμού του Συμβουλίου των Υπουργών ΑΚΕ-ΕΚ (4), και ιδίως το άρθρο 8 παράγραφος 3,
   Εκτιμώντας τα ακόλουθα:
   
               (1)
            
            
               Η συμφωνία εταιρικής σχέσης ΑΚΕ-ΕΕ τέθηκε σε ισχύ την 1η Ιουλίου 2008 σύμφωνα με το άρθρο 93 παράγραφος 3 αυτής. Η τροποποιημένη αυτή συμφωνία εφαρμόστηκε προσωρινά από 31 Οκτωβρίου 2010.
            
         
               (2)
            
            
               Η Ισημερινή Γουινέα, η οποία υπέγραψε τη συμφωνία εταιρικής σχέσης ΑΚΕ-ΕΕ στις 25 Ιουνίου 2005, υπέβαλε πράξη κύρωσής της με επιφύλαξη η οποία απορρίφθηκε από την Ευρωπαϊκή Ένωση και τα κράτη μέλη της με επιστολή της 19ης Δεκεμβρίου 2008. Συνεπώς, σύμφωνα με τις διατάξεις του άρθρου 93 παράγραφος 4 της τροποποιημένης συμφωνίας εταιρικής σχέσης ΑΚΕ-ΕΕ, η κύρωση δεν θεωρείται έγκυρη.
            
         
               (3)
            
            
               Το άρθρο 94 της τροποποιημένης συμφωνίας εταιρικής σχέσης ΑΚΕ-ΕΕ ορίζει ότι κάθε αίτηση προσχώρησης από κράτος υποβάλλεται στο Συμβούλιο των Υπουργών και εγκρίνεται από αυτό.
            
         
               (4)
            
            
               Τον Μάιο του 2010, η Ισημερινή Γουινέα υπέβαλε αίτηση προσχώρησης σύμφωνα με το άρθρο 94 της συμφωνίας εταιρικής σχέσης ΑΚΕ-ΕΕ καθώς και αίτηση για τη χορήγηση του καθεστώτος παρατηρητή, που της επιτρέπει να συμμετέχει στα μεικτά όργανα που θεσπίστηκαν με τη συμφωνία εταιρικής σχέσης ΑΚΕ-ΕΕ μέχρι να ολοκληρωθεί η διαδικασία προσχώρησης.
            
         
               (5)
            
            
               Το καθεστώς παρατηρητή θα ισχύει έως τις 30 Απριλίου 2011. Η Ισημερινή Γουινέα θα πρέπει να υποβάλει την πράξη προσχώρησης στη Γενική Γραμματεία του Συμβουλίου της Ευρωπαϊκής Ένωσης και τη γραμματεία των κρατών ΑΚΕ, θεματοφύλακες της τροποποιημένης συμφωνίας εταιρικής σχέσης ΑΚΕ-ΕΕ, πριν από αυτή την ημερομηνία.
            
         
               (6)
            
            
               Σύμφωνα με το άρθρο 15 παράγραφος 4 της συμφωνίας εταιρικής σχέσης ΑΚΕ-ΕΕ, το Συμβούλιο των Υπουργών συμφώνησε στις 21 Ιουνίου 2010 στην Ουαγκαντούγκου να εξουσιοδοτήσει την επιτροπή των πρέσβεων να αποφασίσει εξ ονόματός του,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Έγκριση του αιτήματος προσχώρησης και καθεστώς παρατηρητή
   Το αίτημα της Ισημερινής Γουινέας να προσχωρήσει στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 και για δεύτερη φορά στην Ουαγκαντούγκου στις 22 Ιουνίου 2010 («τροποποιημένη συμφωνία εταιρικής σχέσης ΑΚΕ-ΕΕ»), εγκρίνεται.
   Η Ισημερινή Γουινέα θα έχει καθεστώς παρατηρητή μέχρι τις 30 Απριλίου 2011 υπό την τροποποιημένη συμφωνία εταιρικής σχέσης ΑΚΕ-ΕΕ.
   Η Ισημερινή Γουινέα θα πρέπει να υποβάλει την πράξη προσχώρησής της στη Γενική Γραμματεία του Συμβουλίου της ΕΕ και τη γραμματεία των κρατών ΑΚΕ, θεματοφύλακες της τροποποιημένης συμφωνίας εταιρικής σχέσης ΑΚΕ-ΕΕ, πριν από αυτή την ημερομηνία.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει την επομένη της έκδοσής της.
   
      Βρυξέλλες, 17 Φεβρουαρίου 2011.
      
         
            Για το Συμβούλιο των Υπουργών ΑΚΕ-ΕΕ Για την Επιτροπή των Πρέσβεων ΑΚΕ-ΕΕ
         
         
            Ο Πρόεδρος
         
         GYÖRKÖS P.
      
   
   
      (1)  ΕΕ L 317 της 15.12.2000, σ. 3.
   
      (2)  Συμφωνία για τροποποίηση της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (ΕΕ L 209 της 11.8.2005, σ. 27).
   
      (3)  Συμφωνία για την τροποποίηση για δεύτερη φορά της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000, όπως τροποποιήθηκε για πρώτη φορά στο Λουξεμβούργο στις 25 Ιουνίου 2005 (ΕΕ L 287 της 4.11.2010, σ. 3).
   
      (4)  ΕΕ L 95 της 14.4.2005, σ. 44.